Jan Køpke Christensen (FP), 1998-01-29:
Jeg tror ikke, der er nogen her i denne sal, der kan være uenige om, at trafiksikkerheden skal være så optimal som overhovedet muligt.
Men der skal heller ikke herske nogen tvivl om, at Fremskridtspartiet tager skarpt afstand fra det foreliggende forslag.
Der er faktisk ikke et eneste element i det her forslag, som Fremskridtspartiet kan støtte.
Forslaget består af følgende elementer: Skærpede bøder ved overtrædelse af forskrifter vedrørende overlæs og hastighedsbegrænsere, således at der dels gives en skærpet bøde og dels gives en bøde til både førere, ejere og brugere.
Vi mener ikke, at der er belæg for at skærpe de i forvejen store bøder, der gives i dag.
Vi mener, at det er at gå for vidt.
Til gengæld mener vi, at det er i orden, at politiet kan tilbageholde køretøjet, hvis der er tale om overlæs.
Men den mulighed har politiet jo allerede i dag, så der er ikke noget nyt her. Der er bestemmelser om, at føreren skal frakendes førerretten, hvis føreren har foretaget et uautoriseret konstruktivt indgreb i hastighedsbegrænseren.
Nok er det ulovligt, og nok skal der uddeles bøder, men at frakende personen førerretten er i den grad at gå for vidt.
Det er helt vildt overdrevet.
Det må alt andet lige være den konkrete hastighedsoverskridelse, der skal være afgørende for frakendelsen af førerretten, hvor bestemmelsen i forvejen er strammet urimeligt op.
Og betinget frakendelse af førerretten ved en hastighedsoverskridelse på bare 40 pct. er så vildt, at det i praksis vil betyde, at stort set alle lastvognschauffører skal frakendes førerretten.
Et eksempel, der kan illustrere, hvor skørt forslaget er, kan ses på de store indfaldsveje til de større danske byer: Principielt er man kommet i byzone, og lastbiler må derfor højst køre 50 km/t, uanset om der er skiltet med f.eks. 80 km/t for alle andre trafikanter.
Og hvis en lastbil på denne strækning kører 71 km/t, altså langsommere end den øvrige trafik, står chaufføren altså til frakendelse af førerretten. Enhver kan jo se, at det er fuldstændig hysterisk at foreslå sådanne opstramninger, for i den skitserede situation er det ikke hastigheden i sig selv, der er problemet
, slet ikke.
Endelig foreslås det i lovforslaget at inddrive ubetalte parkeringsafgifter ved løntilbageholdelse.
Men i forvejen er det retssikkerhedsmæssigt højst tvivlsomt, når det drejer sig om parkeringsafgifter, for borgeren har ikke mange muligheder for at anke en afgift, og selv når borgeren kommer i retten og vinder sagen og får medhold i, at det var uberettiget at give borgeren en afgift, så skal borgeren alligevel selv afholde sine udgifter til advokathjælp m.m.
Det offentlige kan altså med parkeringsafgifter lænse borgerne for penge. I øvrigt er parkeringsafgifterne lige steget igen, så hvis man kommer til at holde parkeret for længe, f.eks. fordi man lige skal på apoteket og der er kø på apoteket, kan man altså se frem til en afgift på 440 kr. for en lille, bagatelagtig forseelse.
Og sammenholdes det med f.eks. butikstyveri, så skriger det til himlen, for hvis man med fuldt forsæt går ind i en butik og stjæler nogle varer, får man kun en bøde på 300 kr., selv om det er en bevidst overtrædelse af straffeloven, og selv om der tilmed er et offer.